b'\n_START_ARTICLE_\nPafosas\n_START_SECTION_\nSenasis Pafosas\n_START_PARAGRAPH_\nSenojo Pafoso vietoje dabar yra Kouklia kaimas. Pasak Stabono, miestas buvo netoli Zefyrijaus rago bei Bokaro up\xc4\x97s \xc5\xbeio\xc4\x8di\xc5\xb3, tik stadija nuo j\xc5\xabros.\n_START_SECTION_\nAfrodit\xc4\x97 Pafose\n_START_PARAGRAPH_\nGraikai sutinka, kad Afrodit\xc4\x97 i\xc5\xa1kilusi i\xc5\xa1 j\xc5\xabros i\xc5\xa1silaipino Pafose. Pauzanijas teigia, kad jos garbinimas kil\xc4\x99s i\xc5\xa1 Sirija|Sirijos, ta\xc4\x8diau labiau tik\xc4\x97tina, kad i\xc5\xa1 Finikijos. Prie\xc5\xa1 randant archeologini\xc5\xb3 \xc4\xafrodym\xc5\xb3, buvo manoma, kad Afrodit\xc4\x97s kultas Kipre atsirado prie\xc5\xa1 Homero laikus (700 m. pr. m. e.), nes girait\xc4\x97 ir altorius, skirti Afroditei, pamin\xc4\x97ti Odis\xc4\x97joje. Archeologiniai duomenys rodo, kad kiprie\xc4\x8diai garbino vaisingumo deiv\xc4\x99 prie\xc5\xa1 atvykstant graikams, o jos kultas derino Eg\xc4\x97jo ir Ryt\xc5\xb3 civilizacij\xc5\xb3 elementus. Apylink\xc4\x97se randamos trij\xc5\xb3 t\xc5\xabkstantme\xc4\x8di\xc5\xb3 senumo moteri\xc5\xa1kos fig\xc5\xabr\xc4\x97l\xc4\x97s ir amuletai._NEWLINE_Pafose telk\xc4\x97si ne tik Kipro, bet ir viso Eg\xc4\x97jo pasaulio Afrodit\xc4\x97s kultas. Vyriausi \xc5\xbeyniai buvo Kinyridai, Kinyro, turin\xc4\x8dio graiki\xc5\xa1k\xc4\x85 vard\xc4\x85 ir finikieti\xc5\xa1k\xc4\x85 kilm\xc4\x99, palikuonys. J\xc5\xb3 galia buvo did\xc5\xbeiul\xc4\x97, bet \xc4\xafra\xc5\xa1ai rodo, kad juos band\xc4\x97 kontroliuoti Senatas ir Liaudies susirinkimas. Pafose buvo ir orakulas. Tik keli miestai buvo labiau pa\xc5\xa1lovinti ir apdainuoti poet\xc5\xb3. Mil\xc5\xbeini\xc5\xa1kos Afrodit\xc4\x97s \xc5\xa1ventyklos liekanos vis dar matomos, jas supa did\xc5\xbeiul\xc4\x97 siena. Po \xc5\xbeem\xc4\x97s dreb\xc4\x97jimo miest\xc4\x85 atstat\xc4\x97 Vespasianas, ant kurio monet\xc5\xb3 jis matomas. Miestas vaizduojamas ir ankstyvesni\xc5\xb3 bei v\xc4\x97lyvesni\xc5\xb3 imperatori\xc5\xb3 monetose, pvz.: Septimijaus Severo. \xc5\xa0ventykl\xc4\x85 pagal atvaizdus ir liekanas band\xc4\x97 atstatyti Kopenhagos architektas He\xc4\x8das.\n_START_SECTION_\nNaujasis Pafosas\n_START_PARAGRAPH_\nNaujasis Pafosas, dabar gyvenamas miestas, buvo \xc4\xafkurtas vakarin\xc4\x97je salos dalyje ir tur\xc4\x97jo ger\xc4\x85 uost\xc4\x85. Jis buvo 12 km \xc4\xaf \xc5\xa1iaur\xc4\x97s vakarus nuo senojo miesto. Jis taip pat tur\xc4\x97jo \xc4\xafk\xc5\xabrimo mit\xc4\x85: teigiama, kad miest\xc4\x85 \xc4\xafk\xc5\xabr\xc4\x97 Agapenoras, arkadijie\xc4\x8di\xc5\xb3 vadas Trojos kare, kuris po Trojos u\xc5\xbe\xc4\x97mimo audros buvo atskirtas nuo graik\xc5\xb3 laivyno ir atsid\xc5\xabr\xc4\x97 prie Kipro krant\xc5\xb3. Agapenoras minimas kaip Pafoso karalius Analektos dvieilyje, o Herodotas u\xc5\xbesimena apie arkadijie\xc4\x8di\xc5\xb3 kolonij\xc4\x85 Kipre. Kaip ir Senajame Pafose, naujame mieste buvo garbinama Afrodit\xc4\x97 ir jai buvo pastatytos kelios prabangios \xc5\xa1ventyklos. Bet \xc5\xa1iuo at\xc5\xbevilgiu Senasis Pafosas tur\xc4\x97jo prana\xc5\xa1um\xc4\x85, nes Stabonas teigia, kad kelyje i\xc5\xa1 Naujojo \xc4\xaf Sen\xc4\x85j\xc4\xaf Pafos\xc4\x85 buvo daug Afrodit\xc4\x97s garbintoj\xc5\xb3, kurie vyko \xc4\xaf senesnes \xc5\xa1ventyklas. Be to, ten keliavo ir kit\xc5\xb3 Kipro miest\xc5\xb3 \xc5\xbemon\xc4\x97s. Kai Seneka savo lai\xc5\xa1ke teig\xc4\x97, kad Pafos\xc4\x85 sugriov\xc4\x97 \xc5\xbeem\xc4\x97s dreb\xc4\x97jimas, sunku pasakyti, kur\xc4\xaf miest\xc4\x85 jis turi galvoje. Kasijus Dionas teigia, kad j\xc4\xaf atstat\xc4\x97 imperatorius Augustas, tad miestas pervadintas Augusta, bet jis taip vadintas tik \xc4\xafra\xc5\xa1uose, o paprasti \xc5\xbemon\xc4\x97s miest\xc4\x85 vadino senuoju vardu._NEWLINE_Apa\xc5\xa1tal\xc5\xb3 darbai mini, kad Paulius i\xc5\xa1 Tarso lank\xc4\x97si Pafose, o Tacitas mini, jog jaunasis Titas irgi lank\xc4\x97si mieste prie\xc5\xa1 tapdamas imperatoriumi ir labai susidom\xc4\x97jo miesto istorija ir palikimu. Istorikas savo ra\xc5\xa1tuose mini abu miestus vienu vardu ir u\xc5\xbesimena, kad pagrindinis \xc5\xa1ventyklos garbinimo objektas buvo piramidinis akmuo, neabejotinai finikie\xc4\x8di\xc5\xb3 kilm\xc4\x97s reliktas. U\xc5\xbe keli\xc5\xb3 kilometr\xc5\xb3 nuo j\xc5\xabros i\xc5\xa1liko gan dideli Naujojo Pafoso griuv\xc4\x97siai, i\xc5\xa1 kuri\xc5\xb3 i\xc5\xa1siskiri\xc4\x85 trij\xc5\xb3 \xc5\xa1ventykl\xc5\xb3 liekanos.\n_START_SECTION_\nPaulius Pafose\n_START_PARAGRAPH_\nI\xc5\xa1silaipin\xc4\x99 Salamyje ir skelbdami evangelij\xc4\x85 sinagogose Barnabas, Juodasis Simeonas, Liucijus Kirenietis, Manahenas ir Saulius keliavo palei pietin\xc4\xaf Kipro krant\xc4\x85 kol pasiek\xc4\x97 Pafos\xc4\x85. \xc4\x8cia Sergijus Paulas atsivert\xc4\x97 \xc4\xaf krik\xc5\xa1\xc4\x8dionyb\xc4\x99, kai Sauliui pasiprie\xc5\xa1in\xc4\x99s burtininkas Elymas pralaim\xc4\x97jo. Nuo to momento jis tapo grup\xc4\x97s lyderiu ir pasivadino Pauliumi.\n_START_SECTION_\nV\xc4\x97lesn\xc4\x97 istorija\n_START_PARAGRAPH_\nPafosas pama\xc5\xbeu prarado patrauklum\xc4\x85 kaip valdymo centras, ypa\xc4\x8d \xc4\xafk\xc5\xabrus Nikosij\xc4\x85. Pafosas ir jo uostas pama\xc5\xbeu smuko viduram\xc5\xbeiais ir valdant osmanams, o Nikosijos ir Larnakos svarba i\xc5\xa1augo._NEWLINE_Valdant brit\xc5\xb3 kolonistams gyventoj\xc5\xb3 skai\xc4\x8dius mieste ir apskrityje toliau ma\xc5\xbe\xc4\x97jo, nes jie persik\xc4\x97l\xc4\x97 \xc4\xaf Limasol\xc4\xaf, Nikosij\xc4\x85 ir u\xc5\xbej\xc5\xabr\xc4\xaf. Iki 1974 m. miestas ir sritis buvo ma\xc5\xbeiausiai i\xc5\xa1sivys\xc4\x8diusi salos dalis._NEWLINE_Po 1974 m. buvo padaryta pa\xc5\xbeanga visose srityse, ypa\xc4\x8d turizmo sektoriuje, tad gyventoj\xc5\xb3 skai\xc4\x8dius prad\xc4\x97jo did\xc4\x97ti. Vyriausyb\xc4\x97 daug investavo \xc4\xaf dr\xc4\x97kinimo u\xc5\xbetvankas, vandentiek\xc4\xaf, kelius ir pastat\xc4\x97 tarptautin\xc4\xaf Pafoso oro uost\xc4\x85, antr\xc4\x85 tarptautin\xc4\xaf oro uost\xc4\x85 \xc5\xa1alyje, o privat\xc5\xabs asmenys investavo \xc4\xaf vie\xc5\xa1bu\xc4\x8dius, vilas ir pramog\xc5\xb3 versl\xc4\x85.\n_START_SECTION_\nKlimatas\n_START_PARAGRAPH_\nPafosui b\xc5\xabdingas tipi\xc5\xa1kas Vidur\xc5\xbeemio j\xc5\xabros klimatas, daugiausiai krituli\xc5\xb3 i\xc5\xa1krenta nuo lapkri\xc4\x8dio vidurio iki kovo. \xc4\x8cia beveik niekada nelyja vasar\xc4\x85, bet liep\xc4\x85 ir rugpj\xc5\xabt\xc4\xaf dr\xc4\x97gm\xc4\x97 gali pakilti iki 85\xc2\xa0%._NEWLINE_Sninga retai, ma\xc5\xbedaug kas 10 met\xc5\xb3, bet tai nesukelia dideli\xc5\xb3 nemalonum\xc5\xb3. Beveik kasmet sninga Tsados kalvose 6 km \xc4\xaf \xc5\xa1iaur\xc4\x99 nuo Pafoso. Paskutin\xc4\xaf kart\xc4\x85 gausiai snigo 2001 m. \xc5\xbeiem\xc4\x85._NEWLINE_Visi met\xc5\xb3 laikai tinkami i\xc5\xa1eiti \xc4\xaf lauk\xc4\x85. Vasaros kar\xc5\xa1tos ir retai dr\xc4\x97gnos. Kar\xc5\xa1\xc4\x8dio bangos gan da\xc5\xbenos ir da\xc5\xbeniausiai pasitaiko liep\xc4\x85 ir rugpj\xc5\xabt\xc4\xaf, kai kar\xc5\xa1tos oro mas\xc4\x97s ateina i\xc5\xa1 Sacharos ir temperat\xc5\xabra pasiekia 35 \xc2\xb0C.'